Kegyelem nektek és békesség Istentől a mi Atyánktól és az Úr Jézus Krisztustól! Ámen

Mt 12, 9-14  
*Onnan eltávozva bement a zsinagógájukba, ahol volt egy sorvadt kezű ember. Azért, hogy vádat emeljenek ellene, megkérdezték Jézustól: Szabad-e szombaton gyógyítani? Ő pedig ezt mondta nekik: Ki az közületek, akinek ha egyetlen juha van, és az verembe esik szombaton, nem ragadja meg, és nem húzza ki? Mennyivel többet ér az ember a juhnál! Szabad tehát jót tenni szombaton. Ekkor így szólt ahhoz az emberhez: Nyújtsd ki a kezedet! Ő kinyújtotta, és az újra olyan egészséges lett, mint a másik. A farizeusok pedig kimentek, és elhatározták, hogy végeznek vele.*

Jó termésre elhívott Gyülekezet!

Eljött az aratási munkák utolsó időszaka, sok helyen már talán valóban a zárása. Ezzel pedig a gazdák nem csak kimennek és elvégzik a munkát, hanem számot is vetnek látva, megmérve a valós eredményt. Hogy sikerült élni a lehetőségeikkel, mennyire érett be az áldás lehetősége?  
A Szentháromság ünnepe utáni vasárnapok mostani sorozatában az agendánkban szereplő cím: *Járjunk elhivatásunkhoz méltóan*, a mai alcím pedig: *Munkában!.*  
Ennek a gondolatnak egy képes megjelenítése szerint: a Szentháromság ünnepe utáni vasárnapokon elindulnak vetésnézőbe az angyalok. Megnézik, hogy mire jut bennünk Isten igéjének magvetése. Hogyan tudunk válaszolni az üdvösségtörténetben nekünk Krisztusban adott kegyelemre? Azaz a nekünk adott lehetőség, az ige áldásának a magja szárba tudott-e szökkeni a mi életünkben, van-e jó termés a hitünk által?   
A nagy aratás talán még nem ma történik meg, de megvizsgálásra kerülünk, hogy a sok jóval éltünk-e, vagy elmulasztottuk és inkább a kifogásokban hoztunk bőséges termést?

Mert termés az van minden évben, csak épp nem mindegy, hogy mi, illetve minőségében mi. Termünk mi is folyamatosan, hiszen cselekszünk, döntünk, szólunk, csak épp nem mindegy, hogy mit, illetve minőségében mit. Panaszt a nehézségeinkből, kifogást a megfáradtságunkból, elvégzett munkát kötelességből és hagyományból, vagy hitet Krisztus megváltásából, szeretet hitből, szolgálatot szeretetből. Nem mindegy, nem ugyanaz és ez bizony ma is látszódik, mi is látjuk már, de mikor a gazda eljön az aratásra, biztosak lehetünk benne, hogy Előtte végképp nem lesz kérdéssé, hogy bőséges-e a jó termés, vagy csak silány látszat szemek vannak a kalászainkon.

Mai alapigénkben Jézust tőrbe akarják csalni, hogy törvényellenességet bizonyíthassanak rá és így teszik fel neki a kérdést: „*Szabad-e szombaton gyógyítani?”*. Egyszerűsítve a kérdést: szabad-e a szombaton bármi jót tenni, akkor is, ha a törvény pihenésre utasít? Nem mennék bele mélyen a szombat napi törvény kielemzésébe – majd Bibliaórán elővehetjük mélyebben -, legyen elég most annyi, hogy még az is meg volt szabva, hogy mennyit léphet aznap az ember, a fizikai munka pedig végképp tiltott volt. Így próbálják Jézussal kimondatni, hogy ő lépne, gyógyítana, akkor is, ha a törvény mást mond.  
Jézus pedig vállalja is ezt a vitát, beleáll, hogy tisztázza Isten szavát a hetedik nappal kapcsolatban és felteszi a nagyon egyszerű kérdést: „*Ki az közületek, akinek ha egyetlen juha van, és az verembe esik szombaton, nem ragadja meg, és nem húzza ki”*. Egyszerű szituáció, és nem vár mást Jézus, mint őszinte választ. Nem kell mély teológiai ismeret, nem kell tisztség, vagy hagyomány iránti elköteleződés, csak az ember önvizsgálata és őszinte válasza.   
A párhuzamos evangéliumi leírások ezen a ponton egy kis szünetről tanúskodnak, amikor Jézus valóban várja a válaszokat, a vallomást, az ige igazságának a felismerését, - de nem érkezik válasz, csak hallgatás és mismásolás. Márk evangéliumában erre Jézusnak az érzései és gondolatai is hangsúlyt kapnak: „*Ekkor haragosan végignézett rajtuk, és sajnálta őket szívük keménysége miatt.”*. Mennyire nem megszokott számunkra se ez a reakció, ez a mély szeretet, nem?  
Nem nevet rajtuk, hogy: „Na látjátok, egy ilyen egyszerű visszakérdezéssel sarokba szorítottalak titeket.”. Nem megalázza őket az önhittségük miatt. Haragszik, de nem ellenük, hanem értük haragszik. Szeretettel haragszik, így pedig nem pusztító indulat lesz belőle, hanem az ellenséghez is odatérdelő, ölelő sajnálat. Megszánja őket, mert nem tudnak megtérni. Meg szakad értük a szíve, pedig épp arra keresnek indokot, hogy megöljék. Ez az a szeretet, amire a múlt vasárnapi ige is rámutatott. Ez a szeretet, amire azt mondja Krisztus a farizeusoknak és nekünk is, hogy erre vagytok elhívva. Ez kell, hogy a szívedben legyen, mint törvény, ami alól nincs kibúvó, ami ellen nincs kifogás!   
Ezzel a szeretettel fordul ismét a farizeusok felé Jézus, mikor folytatja: „*Mennyivel többet ér az ember a juhnál! Szabad tehát jót tenni szombaton.”*. Így fordul feléd és mondja ma neked is ki, hogy ne lehessen semmiféle félreértés, félremagyarázás: Szabad tehát bárkiért szolgálatot, keresztet vállalnod! Szabad vagy, hogy szeress, olyat is, aki téged nem tud szeretni. Szabad vagy a kiforgásoktól, az elvárásoktól, a szokásoktól a tiszta és önzetlen szeretetre. Mi lehet akadály csak ennek? Nem törvény, nem külső erők, hanem te! Egyedül a te betegséged, a hitetlenséged, a szeretetlenséged, semmi más! Ezekről a betegségeinkről szépen ír Eric Fried, osztrák költő:  
*Bolondság, mondja az értelem,   
Az, ami, mondja a szeretet  
Szerencsétlenség, mondja a számítgatás, Csak fájdalom, mondja a félelem, Kilátástalanság, mondja a belátás*

*Az, ami, mondja a szeretet*

*Nevetséges, mondja a büszkeség, Könnyelműség, mondja az óvatosság, Lehetetlenség, mondja a tapasztalat*

*Az, ami, mondja a szeretet*  
A másik ember, a te elveszettséged, a bizonytalannak tűnő lehetőség, abban a kis erősfeszítésben rejtőző áldás - olyan könnyen elmulasztható, elutasítható, kiforgatható dolgok, ha világi szemmel nézzük. De ha a bőséges magvetés után bőséges aratásra készülő gazda szemével nézzük, akkor mi is csak ezt tudjuk mondani: *Az, ami* – mert már nem ítélkezéssel, félelemmel, megfáradással és reménytelenül tekintünk rá, hanem szeretettel.   
Ahol pedig szeretet van, ott hit van, reménység van, gyógyulás van, növekedés van. Nem a világ túlfelét kell kritizálnunk, hogy ugyan miért indítanak háborúkat, hogy ott, hogy viselkedhetnek ennyire ostobán az emberek, hanem meg kell látnunk, hogy mi magunk mennyiszer engedjük el az elhivatásunkhoz, a Krisztushoz méltó életet és engedünk a szeretetlen tetteknek, szavaknak és gondolatoknak a saját életünkben. Ha én tudok haragot tartani, ha én tudok sértődötten szidalmazni, irgalmatlanul kritikákat megfogalmazni, akkor mégis mennyivel vagyok én közelebb Krisztushoz, mint az, aki ugyanezt teszi, csak végül fegyvert is fog? Sokkal kisebb bizony a különbség, mint, ahogy azt hinni szeretnénk!  
Pál apostol szavaival élve: „*Ha emberek vagy angyalok nyelvén szólok is, szeretet pedig nincs bennem, olyanná lettem, mint a zengő érc vagy a pengő cimbalom.”*. Ha nem Krisztus szeretete mozdít, ad utat nekünk mindenben testvérek, akkor olyanok vagyunk egyesével és gyülekezetként is, mint a zengő érc, a kemény szívű farizeusok, akikről épp az imént hallottuk: „*sajnálta őket szívük keménysége miatt.”*. Attól, hogy Krisztus nem ordít velük / velünk, hogy nem hord le szemtől szemben a sárga földig, még nagyon is a változásunkat, a valódi megtérésünket várja az Úr. Sajnál, megszán, irgalmaz, de nem akar minket se az eddigiekben, az ó életben hagyni, hanem változásra, gyógyulásra hív.   
Felénk is odafordul, mint a sorvadt kezű felé és nekünk is azt mondja: „*Nyújtsd ki a kezedet!”*. Téged is meg akar gyógyítani. Szeretetre, minden jó termés megélésére akar meggyógyítani.   
Ahogy a sorvadt kezű izmai talán már nem is igazán mozdultak, már csak olyan jelzés értékűen tudta kinyújtani, ahogyan valószínűleg takargatta, szégyellte is ott mindenki előtt megmutatni, ugyanúgy vagyunk mi is a hitetlenségtől, kétségektől, hamisságoktól beteg, sorvadt szívünkkel. Még épp, hogy mozdul, de már csak nehezen. Már rég nem engedjük, hogy bárki is láthassa, mert szégyelljük. De, mikor Jézus megszólít, mikor az ige napról napra kiált érted, akkor előbb-utóbb talán te is meghallod az irgalom hívását: „*Nyújtsd ki”* és átadod Krisztusnak.   
Erre sürget a mai ige is: add át végre a beteg életed Krisztusnak, bízz benne, hagyd, hogy Ő meggyógyítson, hogy veled is megtörténhessen a csoda, amit a sorvadt kezű is megélt: „*Ő kinyújtotta, és az újra olyan egészséges lett, mint a másik.”*.   
Ma még van időd. Ma még van lehetőséged meggyógyulni. Csak kérned kell és az Úr egészségessé, szabaddá tesz téged is arra a szeretetre, amire elhívásod van. Arra a szeretetre, aminek a termése valóban jó és nem csak a süketelés, vagy a fehérje, sikér tartalma nagy, hanem a kereszthordozó őszintesége. Gyógyulj meg ma! Nyújtsd ki a szíved, a hited Krisztus felé! Mert Krisztus épp neked jelenti ki ma, hogy nincs gyógyíthatatlan élet, hogy nincs és nem lehet törvény az Ő szeretete ellen. Isten szeretete nem csak tüneti kezelés, nem csak ideig-óráig tartó fájdalomcsillapítás! Az Úr kegyeleme a te teljes gyógyulásod, a te szabadulásod az örök életre! Csak nyújtsd ki a kezed, - bárki bármit is mondjon -, te ne félj, csak higgy és add át az egész életed Krisztusnak! Így legyen! Ámen